xml version="1.0" encoding="UTF-8"?


Официален вестник C 12/2019


| | | |
| --- | --- | --- |
| | | ISSN 1977-0855 |
| Официален вестник на Европейския съюз | | C 12 |
| European flag | | |
| Издание на български език | Информация и известия | Година 62 11 януари 2019 г. |

---

| | | |
| --- | --- | --- |
| Съдържание | | Страница |
| | IV   Информация | |
| | ИНФОРМАЦИЯ ОТ ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ | |
| | Европейски парламент | |
| 2019/C 12/01 | [LX-о пленарно заседание на КОСАК — 18 – 20 ноември 2018 г., Виена — Принос на LX-ото заседание на КОСАК](http://publications.europa.eu/resource/uriserv/OJ.C_.2019.012.01.0001.01.BUL.xhtml) | [1](#C_2019012BG.01000101.doc) |

---

| | |
| --- | --- |
| BG | |

---

IV Информация

ИНФОРМАЦИЯ ОТ ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ

Европейски парламент

| | | | |
| --- | --- | --- | --- |
| 11.1.2019 | BG | Официален вестник на Европейския съюз | C 12/1 |

---

LX-О ПЛЕНАРНО ЗАСЕДАНИЕ НА КОСАК

18 – 20 ноември 2018 г., Виена

Принос на LX-ото заседание на КОСАК

(2019/C 12/01)

1.   СИГУРНОСТ И БОРБА СРЕЩУ НЕЗАКОННАТА МИГРАЦИЯ

| | | |
| --- | --- | --- |
| | 1.1. | КОСАК припомня необходимостта от всеобхватен и единен подход на ЕС към миграцията, който гарантира съгласуваност между вътрешните и външните политики, обхваща всички миграционни маршрути и се основава на принципите и ценностите, върху които е изграден ЕС. Ето защо е необходимо вниманието да се насочи към политиката на законна, безопасна и организирана миграция, при надлежно зачитане на правото на убежище и принципа на забрана за връщане. Дългосрочният и ефективен отговор на човешките, социалните и политическите предизвикателства на незаконната миграция и принудителното разселване изисква засилено сътрудничество с държавите на произход и на транзитно преминаване, както и с третите държави, приемащи бежанци, с лицата, на които е предоставена международна закрила, или лицата, търсещи убежище, като част от по-широко партньорство с цел справяне с първопричините за тези явления и прекъсване на бизнес модела на контрабандистите и трафикантите. КОСАК също така подчертава необходимостта от реформирана обща европейска система за убежище, включително пълноправна агенция на ЕС в областта на убежището, която се основава на справедлив баланс между отговорност и солидарност и насърчава прилагането на параграфи 5 и 6 от Заключенията на Европейския съвет от 28 юни 2018 г. |

| | | |
| --- | --- | --- |
| | 1.2. | КОСАК счита, че трябва да се положат по-големи усилия за защита на външните граници на ЕС с цел предотвратяване на незаконното влизане в ЕС, справяне с трафика и контрабандата на хора и предотвратяване на загубата на човешки живот в морето. КОСАК признава значението на Шенген и на неговото реформиране, включително напредъка в процеса на разширяване на Шенгенското пространство, при условие че са изпълнени всички критерии за защита на външните граници на ЕС. КОСАК подчертава също така необходимостта от значително засилване на ефективното връщане на незаконните мигранти в съответствие с основните принципи на международното право и правото на ЕС. В съответствие със заключенията на Европейския съвет от м. октомври, КОСАК счита, че съществуващите споразумения за обратно приемане следва да се прилагат изцяло, по недискриминационен начин по отношение на всички държави — членки на ЕС, като следва да се сключат нови официални споразумения за обратно приемане, като същевременно се създават и прилагат необходимите лостове за влияние чрез използване на всички съответни политики и инструменти на ЕС. Необходими са допълнителни усилия за пълното прилагане на изявлението на ЕС и Турция по отношение на всички държави – членки на ЕС. |

| | | |
| --- | --- | --- |
| | 1.3. | КОСАК приветства предложенията на Комисията относно Директивата за връщането, Агенцията за убежището и Европейската агенция за гранична и брегова охрана [(1)](#ntr1-C_2019012BG.01000101-E0001), които гарантират най-ефективното използване на ресурсите и разработват общи минимални стандарти за наблюдение на външните граници, при надлежно зачитане на отговорностите и правомощията на държавите членки и осигуряване на ефективен парламентарен контрол. В същото време КОСАК приканва всички заинтересовани страни да продължат обсъжданията с оглед постигане на споразумение относно реформата на Регламента от Дъблин, което ще гарантира по-справедлив подход с по-ефективно споделяне на тежестта. КОСАК подчертава необходимостта от намиране на бързо решение за общата европейска система за убежище и приканва Съвета да продължи работата с цел възможно най-скоро приключване. |

| | | |
| --- | --- | --- |
| | 1.4. | КОСАК припомня, че държавните и правителствените ръководители на ЕС се събраха на неофициална среща в Залцбург на 19 и 20 септември 2018 г., за да обсъдят важни въпроси, свързани с вътрешната сигурност, направиха преглед на постигнатия напредък и се договориха, наред с другото, да засилят борбата срещу всички форми на киберпрестъпност, манипулиране и дезинформация. Във връзка с това КОСАК призовава за мерки за борба с кибернетичните или извършвани чрез кибернетичното пространство незаконни дейности и за изграждане на силна киберсигурност при зачитане на основните права, особено по отношение на защитата на неприкосновеността на личния живот. Работата по всички неотдавнашни предложения на Комисията следва да приключи преди края на законодателния цикъл. |

| | | |
| --- | --- | --- |
| | 1.5. | КОСАК подчертава значението на мерките, насочени към укрепване на капацитета за предотвратяване и ефективно реагиране на радикализацията и тероризма. КОСАК подкрепя неотдавнашните стъпки за подобряване на оперативната съвместимост на информационните системи и бази данни, както и за укрепване на капацитета на Съюза за управление на кризи и на съгласуваността и ефективността на механизмите на ЕС и националните механизми за реагиране при кризи. |

2.   ОСИГУРЯВАНЕ НА ПРОСПЕРИТЕТ И КОНКУРЕНТОСПОСОБНОСТ ЧРЕЗ ЦИФРОВИЗАЦИЯ

| | | |
| --- | --- | --- |
| | 2.1. | КОСАК подчертава, че за да постигне по устойчив начин просперитет и конкурентоспособност на ЕС, неговата регулаторна рамка следва да се развива в съответствие с бързия технологичен напредък. От съществено значение е ЕС последователно да избягва свръхрегулирането и да постигне напредък в областта на иновациите и цифровизацията. |

| | | |
| --- | --- | --- |
| | 2.2. | КОСАК приканва съзаконодателите да работят бързо по предложенията относно данъчното облагане в цифровата сфера и последния пакет за данните, публикуван от Комисията през април 2018 г., както и да изпълнят останалите законодателни предложения относно цифровия единен пазар, включително предложението за неприкосновеността на личния живот и електронните комуникации, което е последният необходим инструмент за постигане на актуализиране на правната рамка на ЕС за защита на личните данните преди края на настоящия законодателен цикъл. В съответствие с позицията на Европейския съвет, КОСАК приветства текущата работа на европейските институции и държавите членки за координиран план относно изкуствения интелект. |

| | | |
| --- | --- | --- |
| | 2.3. | КОСАК приветства факта, че предложението на Комисията за „Хоризонт Европа“ продължава добре утвърдените инструменти за финансиране, но също така ще даде нов тласък, било то по отношение на Европейския съвет по иновациите или на развитието към по-силна ориентация на мисията към научните изследвания и иновациите. КОСАК подкрепя развитието на ключови способности на програмата „Цифрова Европа“, като например високопроизводителни изчислителни технологии, изкуствен интелект, киберсигурност и задълбочени цифрови умения, както и осигуряване на широкото им използване и достъпност в икономиката и обществото както от предприятията, така и от публичния сектор. Освен това зачитането на основните права, и по-специално правата на личен живот и защита на личните данни, се гарантира и надлежно се вписва в развитието на тези инициативи. |

| | | |
| --- | --- | --- |
| | 2.4. | КОСАК изразява загриженост, че продължаващата неравнопоставеност между половете в областта на цифровите технологии в целия ЕС застрашава напредъка в тази област. Жените са недостатъчно представени на всички равнища в цифровия сектор в Европа. Въпреки че този сектор се разраства бързо, което създава стотици хиляди нови работни места всяка година, делът на жените в този сектор намалява. За да се противодейства на това развитие, КОСАК подкрепя инициативите на Комисията, насочени към борба със стереотипите, инвестирането и подобряването на цифровите умения и към улесняване на участието на жените в цифровото предприемачество и иновациите. |

3.   ЗАПАДНИ БАЛКАНИ/ЮГОИЗТОЧНА ЕВРОПА И СЪСЕДНИТЕ НА ЕС ДЪРЖАВИ

| | | |
| --- | --- | --- |
| | 3.1. | Заедно с австрийското председателство на Съвета на ЕС, КОСАК потвърждава отново своята подкрепа и засиления ангажимент за развитие на конкретна перспектива на ЕС с измерими резултати за партньорите от Западните Балкани/Югоизточна Европа в съответствие с техните индивидуални постижения и въз основа на споделени ценности и принципи като демокрацията, принципите на правовата държава, доброто управление, свободата на изразяване и независимостта на медиите, зачитането на правата на човека, помирението и добросъседските отношения, както и борбата с корупцията и организираната престъпност. |

| | | |
| --- | --- | --- |
| | 3.2. | КОСАК приветства Съвместната декларация относно регионалното сътрудничество и добросъседските отношения, Съвместната декларация относно безследно изчезналите лица и Съвместната декларация относно военните престъпления, подписани на срещата на високо равнище за Западните Балкани в Лондон на 10 юли 2018 г. в рамките на Берлинския процес, както и Приоритетната програма от София, приета на срещата на високо равнище между ЕС и Западните Балкани в София на 17 май 2018 г. КОСАК подкрепя австрийското председателство на Съвета на ЕС за постигане на напредък по програмата. |

| | | |
| --- | --- | --- |
| | 3.3. | КОСАК подчертава необходимостта от предоставяне на подходящи средства за потенциалните нови държави – членки на ЕС, в следващата многогодишна финансова рамка. |

| | | |
| --- | --- | --- |
| | 3.4. | Въпреки че признава напредъка, постигнат от партньорите от Западните Балкани/Югоизточна Европа, КОСАК отново заявява, че са необходими повече усилия за ускоряване на процесите на вътрешна реформа, включително укрепване на демократичните институции и реформата на публичната администрация, както и постигане на необратими и устойчиви резултати. КОСАК подчертава, че продължават да се полагат постоянни усилия за справяне с неуредените двустранни спорове в региона, включително споровете относно границите, като по този начин се увеличава стабилността и благоденствието в региона. КОСАК приветства положителните промени в региона, особено историческото споразумение между бившата югославска република Македония и Гърция в продължителния спор за името. |

| | | |
| --- | --- | --- |
| | 3.5. | КОСАК призовава партньорите от Западните Балкани/Югоизточна Европа да засилят своята устойчивост към дестабилизираща чуждестранна намеса и дезинформация и да блокират своите стратегически решения чрез пълно привеждане в съответствие с общата външна политика и политика на сигурност на ЕС. |

| | | |
| --- | --- | --- |
| | 3.6. | С цел да се подчертае значението на всички съседни държави, КОСАК признава важността на Източното партньорство и подчертава факта, че успехът на Източното партньорство може да бъде постигнат само чрез съвместни усилия на всички институции на ЕС, държавите — членки на ЕС, и самите държави партньори от Източното партньорство. КОСАК отново изтъква необходимостта от спазване на санкциите срещу Русия до пълното прилагане на договореностите от Минск. |

| | | |
| --- | --- | --- |
| | 3.7. | Постоянното структурирано сътрудничество като неразделна част от общата политика за сигурност и отбрана има за цел да допринесе за стабилността и сигурността в географския контекст на Европейския съюз. КОСАК оценява това сътрудничество като инструмент за укрепване на европейската отбрана. |

4.   ИЗЛИЗАНЕ НА ОБЕДИНЕНОТО КРАЛСТВО ОТ ЕС — АКТУАЛНО ПОЛОЖЕНИЕ

| | | |
| --- | --- | --- |
| | 4.1. | КОСАК отчита, че лидерите на ЕС-27 отново потвърдиха по време на заседанието на Европейския съвет (член 50) на 17 октомври 2018 г. своето пълно доверие в Мишел Барние като главен преговарящ на Съюза, както и решимостта си да останат единни. КОСАК подчертава, че трябва да се запази целостта на вътрешния пазар и компетентността на Съда на Европейския съюз по отношение на принципите на вътрешния пазар. |

| | | |
| --- | --- | --- |
| | 4.2. | КОСАК подчертава, че Споразумението от Разпети петък трябва безусловно да бъде защитено от всеки резултат от преговорите, за да се предостави на гражданите устойчиво решение. КОСАК подчертава необходимостта от солидарност с Ирландия. |

| | | |
| --- | --- | --- |
| | 4.3. | КОСАК приветства проекта на споразумението за оттегляне и насърчава главния преговарящ на Съюза да продължи усилията си за постигане на споразумение относно политическата декларация относно бъдещите отношения. |

| | | |
| --- | --- | --- |
| | 4.4. | КОСАК подчертава значението на сътрудничеството на междупарламентарно равнище с Обединеното кралство след излизането на Обединеното кралство от ЕС и ще разгледа възможните начини за продължаване от своя страна на сътрудничеството с Обединеното кралство, след като споразумението за оттегляне бъде сключено и рамката за бъдещите отношения между ЕС и Обединеното кралство стане известна. |

5.   ПОЛИТИКА В ОБЛАСТТА НА КЛИМАТА И ЕНЕРГИЕН СЪЮЗ

| | | |
| --- | --- | --- |
| | 5.1. | КОСАК потвърждава ангажимента на Европейския съюз и неговите държави членки да приложат бързо и изцяло Парижкото споразумение и да продължат да водят в борбата срещу изменението на климата, включително чрез приемането на законодателни предложения в процес на разглеждане на равнището на ЕС. Споразумението продължава да бъде крайъгълен камък в глобалните усилия за ефективно справяне с изменението на климата в световен мащаб. В светлината на неотдавнашния доклад на Междуправителствения комитет по изменение на климата (IPCC) КОСАК подчертава необходимостта от ограничаване на повишаването на средната глобална температура значително под 2 °C спрямо равнищата от прединдустриалния период, както и от полагане на усилия за ограничаването му до 1,5 °C. |

| | | |
| --- | --- | --- |
| | 5.2. | КОСАК приветства проекта за енергиен съюз и всички усилия, насочени към по-сигурна и устойчива енергийна политика. КОСАК подкрепя цялостния подход, който поставя Европейския съюз в челните редици на борбата срещу изменението на климата и увеличава производството на енергия от възобновяеми източници. С оглед на COP24, която ще се проведе в Полша от 3 до 14 декември 2018 г., КОСАК се надява на приемането на амбициозни и всеобхватни правила за прилагане на Парижкото споразумение. |

| | | |
| --- | --- | --- |
| | 5.3. | КОСАК счита, че проектът за енергиен съюз може да даде съществен принос за постигането на целите на Парижкото споразумение. По-специално, КОСАК подчертава, че насърчаването на енергията от възобновяеми източници допринася за постигане на целите, определени в Парижкото споразумение. В същото време използването на енергия от възобновяеми източници намалява зависимостта на Европейския съюз от вноса на енергия. |

| | | |
| --- | --- | --- |
| | 5.4. | КОСАК подкрепя мерки, които водят до бързо и цялостно приемане на пакета за чиста енергия, по-специално всички стъпки, предприети за създаване на вътрешен пазар на електроенергия и за подобряване на готовността на Европейския съюз за справяне с рискове. Освен това КОСАК приветства създаването на система за управление на енергийния съюз, която интегрира планирането в областта на климата и енергетиката в единна рамка, тъй като това би създало механизъм за сътрудничество, който да следи за изпълнението на целите на политиката на ЕС в областта на климата и енергетиката за периода до 2030 г. |

| | | |
| --- | --- | --- |
| | 5.5. | КОСАК отбелязва, че редица държави членки разчитат на един единствен доставчик на енергия, което е предизвикателство за Европейския съюз — най-големият вносител на енергия в света. КОСАК подкрепя всички усилия за максимално увеличаване на използването от Европейския съюз на местни енергийни източници в пълно съответствие с целите в областта на климата и за гарантиране на доставките на енергия и насърчава диверсификацията на енергийните източници. КОСАК изтъква, че мерките, предприети за опазване на околната среда и увеличаване на производството на енергия от възобновяеми източници, също допринасят за конкурентоспособността на Европейския съюз. В този контекст КОСАК подчертава значението на научноизследователската и развойната дейност. Освен това КОСАК подкрепя насърчаването на нови енергийни технологии и новаторски решения. |

| | | |
| --- | --- | --- |
| | 5.6. | Енергията трябва да остане достъпна за гражданите и предприятията. Въпреки че се застъпва за планове за опазване на климата и околната среда, КОСАК подчертава, че трябва да се гарантира устойчиво бъдеще за промишлеността и предприятията, както и лоялна конкуренция. Достъпността на енергията и конкурентоспособността на европейската промишленост трябва да се имат предвид. Трябва да се вземат предвид специфичните нужди на енергоемките отрасли. |

| | | |
| --- | --- | --- |
| | 5.7. | КОСАК отново заявява, че борбата срещу изменението на климата трябва да продължи да бъде едно от основните усилия на политиката на Европейския съюз в областта на околната среда. В същото време не трябва да се пренебрегват и други причини за замърсяване на околната среда. В този контекст КОСАК отбелязва, че пластмасите и особено пластмасовите микрочастици допринасят значително за замърсяването, по-специално на вътрешните водоеми и океаните. КОСАК счита, че е важно да се засилят дейностите срещу замърсяването с пластмаси и да се спре използването на пластмасови микрочастици в различни групи продукти. КОСАК подкрепя мерки, насочени към намаляване на пластмасовите отпадъци, особено пластмасовите изделия за еднократна употреба. |

| | | |
| --- | --- | --- |
| | 5.8. | КОСАК приветства дейностите на програма LIFE на Европейския съюз, която подкрепя действия в областта на климата и проекти за опазване на околната среда и природата в целия ЕС. КОСАК подчертава важността на такива проекти. |

6.   ПО-БЛИЗЪК ДО ГРАЖДАНИТЕ И ПРОЗРАЧЕН ЕВРОПЕЙСКИ СЪЮЗ, ПРЕДВИД ПРЕДСТОЯЩИТЕ ИЗБОРИ ЗА ЕВРОПЕЙСКИ ПАРЛАМЕНТ

| | | |
| --- | --- | --- |
| | 6.1. | КОСАК подчертава ключовата роля на принципа на субсидиарност за доближаване на Европейския съюз до неговите граждани. Решенията се вземат възможно най-открито и възможно най-близо до гражданите. |

| | | |
| --- | --- | --- |
| | 6.2. | КОСАК приветства доклада на работната група относно субсидиарността, пропорционалността и принципа „правим по-малко, но по-ефективно“ и неотдавнашното съобщение на Европейската комисия „Принципите на субсидиарност и на пропорционалност: засилване на тяхната роля в изготвянето на политиките на ЕС“ и включените препоръки за по-голяма активност и видимост на субсидиарността. |

| | | |
| --- | --- | --- |
| | 6.3. | КОСАК подчертава, че надлежното участие на националните парламенти в процесите на изготвяне на политиките и в законодателните процеси на европейско равнище е от голямо значение за гарантирането на висока степен на прозрачност, ефективност и приемане от обществеността. КОСАК насърчава институциите на ЕС и националните и регионалните парламенти, регионалните и местните органи и гражданското общество да работят заедно за подобряване на обмена на идеи между парламентите, органите и гражданите в целия Европейски съюз. |

| | | |
| --- | --- | --- |
| | 6.4. | КОСАК приветства предложенията на Европейската комисия за засилване на комуникацията с регионалните и местните органи и за отчитане на техните специфики в рамките на общите консултации. КОСАК приканва регионалните и местните органи да засилят взаимодействието си с Европейската комисия. |

| | | |
| --- | --- | --- |
| | 6.5. | КОСАК счита доклада на работната група относно субсидиарността, пропорционалността и принципа „правим по-малко, но по-ефективно“ и съобщението на Европейската комисия „Принципите на субсидиарност и на пропорционалност: засилване на тяхната роля в изготвянето на политиките на ЕС“ за добра основа за по-нататъшни дискусии. Като се има предвид становището на КОСАК, изразено в заключенията на LVIII КОСАК по отношение на процедурата за създаване на работна група, КОСАК подчертава, че е важно националните парламенти и Европейският парламент да бъдат поканени да участват активно в тези обсъждания. Тези обсъждания следва да обхващат, наред с другото, удължаването на срока от осем седмици за представяне на мотивирани становища в рамките на механизма за контрол на субсидиарността, като се изключат периодите на прекъсване от преброяването и проучването на въвеждането на срок от дванадесет седмици, както и въпроса за предоставяне на националните парламенти на допълнителна възможност да изразят своите становища относно пропорционалността и правното основание на предложеното законодателство в обосновани становища, като се има предвид, че могат да бъдат направени някои промени без изменения на Договора. КОСАК отново заявява, че оценява така наречения механизъм на „зелената карта“ като продължение на политическия диалог между Европейската комисия и националните парламенти. |

| | | |
| --- | --- | --- |
| | 6.6. | КОСАК приветства усилията на институциите на ЕС за повече прозрачност. В този контекст КОСАК признава предстоящите усилия на Съвета да преразгледа своите законодателни стандарти за прозрачност и приветства призивите за по-голяма прозрачност от страна на Европейския омбудсман и националните парламенти. КОСАК внимателно ще следи обсъжданията в Съвета, приканва Съвета своевременно да докладва за всеки напредък по тези обсъждания и отново изтъква заключенията, посочени в параграф 2.8 от приноса на LVIII-ото пленарно заседание на КОСАК (Естония) и в параграф 2.6./2.7. от приноса на LIX-ото пленарно заседание на КОСАК (България). По отношение на предложението на Европейската комисия за задължителен регистър за прозрачност КОСАК призовава всички заинтересовани страни да разгледат въпроса по конструктивен начин. |

| | | |
| --- | --- | --- |
| | 6.7. | КОСАК подчертава, че представителството на гражданите на Европейския съюз в Европейския парламент се основава на свободни и честни избори. Политическите партии на европейско равнище служат като пряка връзка между гражданите и политическата система, като допринасят за прозрачността и по-доброто разбиране на процесите на вземане на решения на Европейския съюз. |

| | | |
| --- | --- | --- |
| | 6.8. | С оглед на предстоящите европейски избори на 23—26 май 2019 г. КОСАК оценява усилията на институциите на ЕС за укрепване на демократичната устойчивост в Европа. Осигуряването на прозрачност при онлайн политическата реклама, борбата с кампаниите за дезинформация, подобряването на правилата за финансиране на европейските политически партии и повишаването на киберсигурността са важни мерки за ефективно противодействие на новите видове заплахи пред свободните и честни избори. |

| | | |
| --- | --- | --- |
| | 6.9. | КОСАК насърчава всички европейски граждани да участват активно в предстоящите европейски избори. Освен това КОСАК припомня, че всеки гражданин на Европейския съюз има право пряко да участва в демократичния живот на Съюза, наред с другото чрез Европейската гражданска инициатива. |

---

[(1)](#ntc1-C_2019012BG.01000101-E0001)  COM(2018) 634 final, COM(2018) 633 final и COM(2018) 631 final.

---